**Helyi tanterv**

**Magyar nyelv és irodalom**

**5. osztály**

A magyar nemzeti kultúra alapja a magyar nyelv. Minden embernek az elsődleges kommunikációs eszköze az anyanyelve. Az anyanyelvünk legfontosabb eszköze nemzeti identitásunk, nemzeti kultúránk megteremtésének és megőrzésének. A magyar nyelv és irodalom tanításának ezért mindvégig kulcsszerepe van, hiszen ezen keresztül sajátítjuk el általában az ismereteinket, készségeinket, képességeinket, fejleszti a gondolkodásunkat, szellemi és erkölcsi tartást, fejlődést indukál.

Az irodalmi alkotások esztétikai fejlődésre, megújulásra ösztönöznek, emellett hatnak érzelmeinkre, személyiséget és közösséget is képesek formálni. Ily módon a következő generációk életére is hatással van, nemzeti identitásunk alapjait képezi.

A magyar nyelv és irodalom tantárgy a magyarság kultúráját közvetíti az egész Kárpát-medencére kiterjesztve, összekötve az alkotókat és a műveiket, hagyományainkat, tradícióinkat és egységes szellemi örökséget mindenki irányába.

**Cél- és feladatrendszer:**

- A diákok megértsék a nemzet, a szűkebb közösség és az egyes ember kapcsolatát.

- Meg kell ismertetnünk a gyerekekkel a kultúránkat, annak erkölcsi, gondolati és esztétikai tartalmát.

- Cél, hogy életkoruknak megfelelően tudják értelmezni múltjukat, környezetüket és önmagukat.

- A kulturális hagyományok megértése, megértetése, annak formálóvá nevelése alapvető cél.

- Alapvető feladat a biztos szövegértés megalapozása.

- Cél a kíváncsiság felkeltése, ébren tartása, az olvasóvá nevelés. Meg kell értetni a gyerekekkel, hogy a művek elsődleges jelentése mögött több információ, mögöttes tartalom van. Ki kell alakítani az olvasási-értelmezési stratégiát. A meglévő ismereteket össze tudják kapcsolni az új, frissen szerzett tudással, az új, hallott, vagy olvasott szöveg tartalmával. Képesek legyenek az összefüggéseket meglátni és kiemelni.

- Gondolkodásra kell ösztönöznünk az alkotókedv és a kíváncsiság megtartásával.

- A tanulók műveltségi szintjének folyamatos emelése alapvető feladat, melynek segítségével a korosztályuknak, egyéni fejlettségi szintjüknek megfelelően tudják ismereteiket rendszerben látni és értelmezni azokat.

- Kreativitásukat folyamatosan tudjuk fejleszteni az általuk ismert szövegtípusokon keresztül. A magyar nyelv és a helyesírásszabályait tudatosan kell alkalmaztatni rövid szövegek megalkotásakor. A szókincsfejlesztés és kifejezőkészség egyidejű fejlesztése elengedhetetlen.

- A tagolt, áttekinthető, rendezett íráskép megkövetelése mind kézírás, mind digitális szövegalkotás készítésekor megkövetelendő feladat.

- Cél, hogy a gyerekek különböző kommunikációs helyzetekben, szóban és írásban is helyesen, szabatosan ki tudják fejezni önmagukat. A nyelvhasználat tudatosítása és fejlesztése, valamint szövegértési stratégiák tudatos kialakítása és az adott kommunikációs helyzethez illő megnyilatkozás és toleráns szóhasználat alkalmazása a cikluson át tartó elvárások része.

- Cél a memoriterek hibátlan ismerete és értő előadása.

- Elérendő cél az önfejlesztés igényének kialakítása.

- Kiemelt feladat a tanulók segítése a tanulás tanulásában.

- Az órakeret 100%-át a törzsanyag elsajátítására fordítjuk.

**A tartalom és a megvalósítás során alkalmazott módszerek:** Az iskola tanulóinak speciális összetételére tekintettel többféle munkamódszert alkalmazunk. Ennek és a kooperatív technikák alkalmazhatóságának érdekében gyakran a 8-10 fős csoportoknak is csoportbontásban tartunk órát. Miután az ide járó gyerekek mindegyikének vannak tanulási, illetve magatartási zavaraik, valamint pszichés állapotuk is jelentős napi ingadozásokat mutat, ezért napi szinten kell új meg új csoportalakítási, kooperációs stratégiai, illetve konfliktuskezelési megoldásokat alkalmazni. Azoknak pedig akik az adott napon egyáltalán nem alkalmasak semmiféle csoporton belüli munkára, személyre szabott fejlesztő foglalkozásokat tartunk. Így a csoportmunka is hatékony maradhat, illetve elkerülhetőek a további konfliktushelyzetek, valamint az adott gyerek aznapi nehézségeit sem fokozzuk a többiekhez való alkalmazkodás kényszerével. Csoportszinten viszonylag kevés az a tanuló, aki páros-, vagy kooperatív munkaformában képes dolgozni. Természetesen, aki képes az önálló munkavégzésre, feladatmegoldásra, annak biztosítjuk ennek lehetőségét a differenciált feladatmegoldás segítségével. A frontális osztálymunka is gyakran előfordul, főleg az új tananyag feldolgozásánál. A differenciálás az egyéni fejlesztéseken is, a szakértői vélemények maximális figyelembevételével történik meg. Ez a módszer a gyakorló órákon kerül inkább előtérbe, a feladatok differenciálásával a tanulók egyéni fejlettségi szintjét szem előtt tartva.

**A kompetenciafejlesztés lehetőségei:** A magyar nyelv és irodalom tantárgy a következő módon fejleszti a Nemzeti alaptantervben megfogalmazott kulcskompetenciákat.

**A tanulás kompetenciái:** A magyar nyelv és irodalom tantárgyon keresztül sajátítja el a tanuló a legalapvetőbb ismereteit, fejleszti meglévő készségeit, képességeit. Igényt kell ébresztenünk benne a folyamatos önképzésre, megújulásra. Tanári iránymutatással, segítségnyújtással képes legyen lényegkiemelésre, kritikai észrevételek megfogalmazására írásban és verbálisan egyaránt. Mások véleményének tiszteletben tartása és a vitakészség fejlesztése, kontrollálása állandó feladat. Az olvasástechnika eszközzé fejlesztése feltételt teremt az írott szövegek önálló megértéséhez. A szövegek értelmezésével és feldolgozásával felkészít az alapvető szövegműveletek önálló alkalmazására. Az olvasmányok sokoldalú feldolgozása fejleszti a tanulók kritikai érzékét, ítélőképességét és empátiáját, a kifejezés nyelvi megvalósulására való figyelmet. Lehetőséget teremt egyszerű irodalmi formákkal kapcsolatos tapasztalatok szerzésére, irodalmi kifejezésformák, stílusbeli és szerkezeti sajátosságok felfedezésére, a magyar nyelv és a magyar kultúra hagyományainak megismerésére, az olvasás megszerettetésére.

**A kommunikációs kompetenciák:** A beszédkészség, a szóbeli szövegek megértésének, értelmezésének és alkotásának fejlesztése képezi alapját és kiinduló pontját valamennyi újonnan megtanulásra kerülő nyelvi tevékenységnek. E fejlettség döntően meghatározza a gyermek kortársaival való kapcsolattartásának és iskolai pályafutásának sikerét. Ezért különösen fontos a kulturált nyelvi magatartás megalapozása, a szókincs aktivizálása szövegalkotó feladatokkal, a narráció ösztönzése, gyakoroltatása.

**A digitális kompetenciák:** A tanuló információk gyűjtéséhez,rendszerezéséhez forrásként használja az elektronikusan elérhető szakirodalmat, képgyűjteményeket (múzeumok online adatbázisait), prezentációt készít önállóan, vagy másokkal együttműködve, saját és a közösség céljainak elérése érekében a digitális kultúra tantárgy keretében elsajátított ismereteit felhasználva.

**A matematikai és gondolkodási kompetenciák:** A tanuló elsajátítja a tantárgy alapfogalmait, információkat, adatokat, tényeket gyűjt, önállóan vagy társaival együttműködve rendszerez. Kihasználja a kölcsönös segítségnyújtás, feladatmegosztás előnyeit és a társas munkavégzés jelenségeit, összefüggéseket, következtetéseket és magyarázatokat fogalmaz meg.

**A személyes és társas kapcsolati kompetenciák:** A tanuló az érveit, gondolatait, gondolkodásának menetét szabadon megfogalmazza, ugyanakkor nyitott a mások véleményére, figyelembe veszi a pedagógus útmutatásait, kritikai észrevételeit. Ezek alapján képessé válik korábbi döntéseit, gondolatait felülbírálni, módosítani, melyet következmények nélkül megtehet. Érveléssel, magyarázattal élhet saját álláspontjának megvédése érdekében. Ezáltal fejlődik az önképe és érdeklődővé válik a másik ember élethelyzete iránt. A tantárgyon keresztül igényessé válik az ünnepek méltó megemlékezésében, aktívan részt vesz köszöntők, vagy színjátékszerű előadások megszervezésében, bemutatásában.

**A kreativitás, a kreatív alkotás, önkifejezés és kulturális tudatosság kompetenciái:** A tanuló megtanulja értékként kezelni a saját maga, vagy mások által létrehozott gondolatok kifejezését, megjelenítését bármilyen formában. Önállóan, vagy a társaival történő együttműködés a társas viszonyait fejleszti, a másik ember iránti tisztelet megadására ösztönzi. A feladatokat a lehetőségeihez mérten igényesen, IKT eszközök használatával, ötletesen, esztétikusan, mások számára is könnyen befogadható módon készíti el. A művészi önkifejezés elemeit a vizuális kultúra korábban elsajátított tananyagával egészíti ki, használja azokat.

**Munkavállalói, innovációs és vállalkozói kompetenciák:** A tanuló felelősséget érez munkavégzésének eredményéért és minőségéért, értékesnek tartja a másokkal való együttműködést. Fejleszti kreativitását és mérlegelő gondolkodását. Fejlődésnek indul a nyelvi kifejezésre irányuló figyelem, az önértékelő képesség, a kritikai érzék és az igényes, változatos és kifejező nyelvhasználatra való törekvés különféle kommunikációs helyzetekben.

**Ellenőrzés, értékelés:**

- Szintfelmérők, az előzetes tudás feltérképezésére szóban és írásban. Ez főleg diagnosztikus jellegű, nem szoktam osztályozni. Az értékelés szóban és szövegesen történik. A szaktanáron kívül a fejlesztő pedagógus is részt vesz benne. Ezt a tanév elején alkalmazom.

- Tanóra végi értékelés általában szóban történik és célja az elsajátítás mértékének a feltérképezése, visszacsatolás.

- Szóbeli felelet fél évente kétszer fordul elő gyerekenként, előre megadott szempontok alapján, melyet a füzetben rögzítünk. Csak néhány tanóra anyagát öleli fel. Szóban minősítem a feleletet, írásban érdemjeggyel értékelem. Természetesem maximálisan figyelembe véve az adott tanuló egyéni fejlettségi szintjét.

- Írásbeli felelet, röpdolgozat: Csak az előző óra tananyaga kerül számonkérésre előre megadott szempontok szerint. Ezt érdemjeggyel értékelem.

- Témazáró dolgozat, negyedéves számonkérés: Előre bejelentett időpontban zajlik, 1-1 nagyobb anyagrész lezárásakor. A dolgozat megírását több összefoglaló, rendszerező óra előzi meg, melyeken kiemelt szerepet kapnak a dolgozatban előforduló feladattípusok, kérdések.

- Házi fogalmazás: Évente 2-3 alkalommal alkalmazom ezt a lehetőséget. Csak azok a tanulók kapnak rá érdemjegyet, akik különösen jól oldják meg a feladatot. A többiekét írásos formában értékelem. Tekintettel kell arra lenni, hogy a gyerekek otthoni háttere is rendkívüli különbözőséget mutat.

- Projektmunka: Az otthoni, önálló, digitális adottságokat figyelembe véve alkalmazom ezt az értékelési formát. Tanévenként 1-2 alkalommal fordul elő. Akinek az otthoni digitális elérhetősége korlátozott, az lehetőséget kap az informatikát tanító kollégától a feladat intézményi elkészítésére. Minősítése érdemjeggyel történik.

- Szövegértés, szintfelmérés: Mivel a tanulók egyéni adottságai rendkívül különbözőek ezért ezeket a felméréseket differenciáltan, az egyéni szinthez, a fejlődés fokához mérten értékelem.

- Memoriterek: Cél a hibátlan szövegtudás, de ehhez különböző hosszúságú elsajátítási időt biztosítok. A tanmenetben meghatározott versek, szövegek kerülnek előtérbe. Érdemjeggyel értékelem. Akinek a szakvéleményében arra utaló diagnózis van, hogy ez számára nehézséget okoz, annak rövidebb részletet kell elsajátítania, hosszabb felkészülési idővel.

- Füzetvezetés: fél évente 1 alkalommal értékelem érdemjeggyel.

- Órai munka, hozzáállás a tantárgyhoz: folyamatosan értékelem, szóban.

- Házi feladat: Elsődleges cél, hogy elkészüljön. Minden órán ellenőrzésre kerül a megléte. A kiemelkedően jól sikerült feladatokat érdemjeggyel jutalmazom.

**Tankönyvválasztás szempontjai:**

- Sok illusztrációt tartalmazzon az adott feldolgozandó szöveggel kapcsolatosan. Esetlegesen a feldolgozáshoz kapcsolható folyamat-, fürtábrák előfordulása kívánatos lenne.

- A feladatok jól különüljenek el a szövegtől.

- Színek alkalmazása, fotók segítenek az érdeklődés fenntartásában.

- A tankönyvi feladatok füzet használatát tegyék lehetővé.

- Munkafüzet segítse a tankönyvi szövegek feldolgozását.

- A nyelvtani ismeretek elsajátítását szintén segítse munkafüzet.

- Különböző szintű feladatokat tartalmazzanak a munkafüzetek az esetleges differenciálás lehetőségét egyszerűbbé téve.

**Javasolt taneszközök**

A mindenkori tankönyvek és munkafüzetek mellé kívánatosnak tartom a füzetek használatát. Színezős folyamatábrák igénylik a színes ceruzák meglétét. A cselekmények könnyebb követhetősége, az ok-okozati összefüggések felismerése érdekében plakátok készítéséhez színes papírra, filctollakra, színes ceruzákra a tanév során szükségünk lesz.

**5. osztály**

Az 5. évfolyamon alapvető cél és faladat az alsóbb évfolyamokon megalapozott szövegértés, szövegalkotás képességének továbbfejlesztése, újabb technikák, stratégiák megismerése, alkalmazása.

Kiemelt cél a tanulók szövegalkotási képességének fejlesztése verbálisan, a különböző kommunikációs helyzeteknek megfelelően, és írásban egyaránt. Az íráskészség és a helyesírás folyamatos fejlődésének ösztönzése, fejlesztése.

Fontos cél az anyanyelvhasználatot megalapozó tudás mélyítése a szövegkörnyezetnek és a korosztálynak megfelelően.

A nyelvi rendszer megismerése és tudatosítása tovább folytatódik a digitális kommunikáció fejlesztésével kiegészülve. A hangok, szavak, szóelemek megismerése a nyelvi rendszeren belül elengedhetetlen.

Tovább folytatódik a szövegértés és a szövegalkotás tanítása.

A drámajátéknak és a játékosság kiemelt szerepet kap a tanulás tanításának folyamatában.

A tanulók sajátosságait figyelembe véve az órakeret 100%-át a törzsanyag elsajátítására fordítjuk.

Az 5. osztály tananyaga az alábbi nagy témák köré rendeződik:

* Család, otthon, nemzet
* Petőfi Sándor: János vitéz
* Szülőföld, táj
* Molnár Ferenc: A Pál utcai fiúk
* Választható magyar ifjúsági vagy meseregény

Fel kell ismertetnünk, hogy az irodalmi művek nem csupán távoli történetek, hanem ezek a szövegek saját élete kérdéseihez is kapcsolódnak.

Az órákon feldolgozandó szövegek nemzeti kultúránk alapját képező művek, továbbá a kortárs gyermekirodalom alkotásai.

Az irodalomtudomány fogalmai csak olyan mértékben játszanak szerepet, amennyire azok a szövegek megértéséhez, feldolgozásukhoz szükségesek.

**AZ 5. ÉVFOLYAM TANANYAGTARTALMA:**

|  |
| --- |
| **Magyar nyelvtan** |
| **TÖRZSANYAG**  **(óraszám 100%-a)** |
| **I. Kommunikáció alapjai** |
| A jelek világa |
| A kommunikáció fogalma, tényezői |
| A kommunikáció nem nyelvi jelei |
| A kommunikációs kapcsolat |
| A beszélgetés |
| **II. Helyesírás, nyelvhelyesség – játékosan** |
| Hang és betű, az ábécé |
| Betűrend, elválasztás |
| Helyesírásunk alapelvei: a kiejtés elve |
| Helyesírásunk alapelvei: a szóelemzés elve |
| Helyesírásunk alapelvei: a hagyomány elve |
| Helyesírásunk alapelvei: az egyszerűsítés elve |
| **III. Állandósult szókapcsolatok** |
| Szólások |
| Szóláshasonlatok |
| Közmondások |
| Szállóigék |
| Köznyelvi metaforák |
| **IV. A nyelvi szintek: beszédhang, fonéma, szóelemek, szavak, szóösszetételek** |
| Hangképzés, fonéma |
| A magánhangzók csoportosítása |
| Magánhangzótörvények:  Hangrend  Illeszkedés |
| Mássalhangzótörvények:  Részleges hasonulás  Írásban jelöletlen és jelölt teljes hasonulás  Összeolvadás  Rövidülés  Kiesés |
| A szavak szerkezete:  Egyszerű és összetett szavak  Szótő és toldalékok  A képző, a jel, a rag |
| **V. Hangalak és jelentés** |
| Egyjelentésű szavak |
| Többjelentésű szavak |
| Azonos alakú szavak |
| Rokon értelmű szavak |
| Ellentétes jelentésű és hasonló alakú szavak |
| Hangutánzó, hangulatfestő szavak |
|  |

|  |
| --- |
| **VI. Szövegértés és szövegalkotás a gyakorlatban** |
| Felelet, szóbeli beszámoló, vázlat |
| A leírás |
| Az elbeszélés |
| A párbeszéd |
| A levél (hagyományos, elektronikus) |
| A plakát, a meghívó |
| A jellemzés |

|  |
| --- |
| **VII. Könyv- és könyvtárhasználat, a kultúra helyszínei** |
| A hagyományos és digitális könyv- és könyvtárhasználat |
| Sajtótermékek jellemző jegyei |

|  |
| --- |
| **Irodalom** |
| **TÖRZSANYAG (óraszám 100%-a)** |
| **I. Család, otthon, nemzet** |
| Weöres Sándor: Ó, ha cinke volnék |
| Petőfi Sándor: Egy estém otthon  Füstbe ment terv  Magyar vagyok |
| Arany János: Családi kör |
| Kányádi Sándor: Nagyanyó-kenyér |
| Fehérlófia |
|  |
| Az égig érő fa (magyar népmese) |
| Arany János: Rege a csodaszarvasról |
| Görög mítosz: Daidalosz és Ikarosz |
| Bibliai történetek  A világ teremtése  Noé,  Jézus születése,  A betlehemi királyok |
| **II. Petőfi Sándor: János vitéz** |
| **III. Szülőföld, táj** |
| Petőfi Sándor: Szülőföldemen |
| Petőfi Sándor: Az alföld |
|  |
| Petőfi Sándor: Úti levelek (részlet) |
| Nagy László: Balatonparton |
| Weöres Sándor: Tájkép |
| **IV. Molnár Ferenc: A Pál utcai fiúk** |
| **V. Választható magyar ifjúsági vagy meseregény** |

**KÖTELEZŐ OLVASMÁNYOK:**

|  |
| --- |
| Petőfi Sándor: János vitéz |
| Molnár Ferenc: A Pál utcai fiúk |
| Fekete István: A koppányi aga testamentuma |

**MEMORITEREK:**

|  |
| --- |
| Weöres Sándor: Ó, ha cinke volnék |
| Petőfi Sándor: János vitéz (részletek) |
| Arany János: Rege a csodaszarvasról (részlet) |
| Arany János: Családi kör (részlet) |

**Az 5. évfolyamon a magyar nyelv és irodalom tantárgyak alapóraszáma: 136 óra**

**A Nemzeti alaptantervben előírt minimum 4-4 óra javasolt elosztása: 2 magyar nyelv, 2 irodalom.**

**A nyelvtan óraszámai úgy értendők, hogy minden témakör kiemelt feladata az írásbeli és szóbeli szövegértés és szövegalkotás folyamatos fejlesztése.**

**A témakörök áttekintő táblázata:**

|  |  |
| --- | --- |
| **Témakör neve** | **Javasolt óraszám** |
| **Magyar Nyelv** |  |
| **A kommunikáció alapjai** | **6** |
| **Helyesírás, nyelvhelyesség – játékosan** | **4** |
| **Állandósult szókapcsolatok** | **5** |
| **A nyelvi szintek: beszédhang, fonéma, szóelemek, szavak, szóösszetételek** | **20** |
| **Hangalak és jelentés** | **6** |
| **Szövegértés és szövegalkotás a gyakorlatban** | **13** |
| **Szabadon felhasználható órakeret – az intézmény saját döntése alapján, felzárkóztatásra, elmélyítésre, tehetséggondozásra** | **14** |

**Magyar nyelv**

**Témakör:** **A kommunikáció alapjai**

**Javasolt óraszám:** **6 óra**

**Fejlesztési feladatok és ismeretek**

* A nyelvhasználati és a kommunikációs készség fejlesztése
* A kommunikáció nem nyelvi jeleinek megismerése, alkalmazása és üzenetének felismerése a mindennapi beszédhelyzetekben
* A nyelv zenei kifejezőeszközeinek megismerése, alkalmazása
* A hallás utáni szövegértési készség fejlesztése
* A szóbeli kifejezőkészség fejlesztése
* Szerep- és drámajátékok gyakoroltatása
* Aktív részvétel különböző kommunikációs helyzetekben
* Az önálló véleményalkotás készségének fejlesztése
* A jelek felismerése, elkülönítése, csoportosítása
* A kommunikáció tényezőinek megismerése
* A kommunikáció nem nyelvi jeleinek felismerése, alkalmazása
* A kommunikációs kapcsolat illemszabályainak tudatosítása, alkalmazása

**Fogalmak**

természetes jelek, mesterséges jelek, jelrendszerek, feladó, címzett, üzenet, kód, csatorna, beszédhelyzet, arcjáték, gesztusok, testhelyzet, külső megjelenés, térköz; hangsúly, hanglejtés, tempó, hangerő, szünet, csend; megszólítás, bemutatkozás, bemutatás, kérdés, kérés

**Témakör: Helyesírás, nyelvhelyesség játékosan**

**Javasolt óraszám: 4 óra**

**Fejlesztési feladatok és ismeretek**

* Az alapvető helyesírási szabályok megismerése (kiejtés elve, szóelemzés elve, hagyomány elve, egyszerűsítés elve)
* A megismert helyesírási esetek felismerése írott szövegekben, és tudatos alkalmazása a szövegalkotásban

**Fogalmak**

hang és betű, ábécé, helyesírási alapelv (kiejtés elve, szóelemzés elve, hagyomány elve, egyszerűsítés elve) elválasztás, helyes kiejtés, nyelvi normáknak megfelelő mondatalkotás, határozóragok megfelelő használata

**Témakör: Állandósult szókapcsolatok**

**Javasolt óraszám:** **5 óra**

**Fejlesztési feladatok és ismeretek**

* A szókincsfejlesztése, a nyelvhelyességi szabályok alkalmazása
* Az állandósult szókapcsolatok, szólások, közmondások értelmezése, szerkezetének, használati körének megfigyelése
* A leggyakoribb mindennapi metaforák jelentésszerkezetének megfigyelése a beszélt és írott szövegekben – játékos gyakorlatokkal

**Fogalmak**

állandósult szókapcsolat, szólás, szóláshasonlat, közmondás, szállóige, köznyelvi metaforák

**Témakör: A nyelvi szintek: a beszédhang, a fonéma, a szóelemek, a szavak, az összetett szavak**

**Javasolt óraszám:** **20 óra**

**Fejlesztési feladatok és ismeretek**

* A nyelv szerkezeti egységeinek és azok funkcióinak megismerése
* A nyelvi elemzőkészség fejlesztése
* A beszédhangok képzésének megismerése, csoportosításának alapjai
* A szavak szerkezetének felismerése
* A főbb szóelemek és funkciójuk (képző, jel, rag) felismerése, elkülönítése
* A szavak jelentésbeli és pragmatikai szerepének megfigyelése a kommunikációban
* Az alapszófajok (ige, főnév, melléknév, számnév, névmás) felismerése
* Nyelvi játékok, szójátékok, szóalkotás különféle módjainak megismerése, digitális programok használatával is

**Fogalmak**

beszédhang, fonéma, magánhangzó, mássalhangzó, hangkapcsolódási szabályszerűségek, szó, szóelem, egyszerű szó, összetett szó

**Témakör: Hangalak és jelentés**

**Javasolt óraszám: 6 óra**

**Fejlesztési feladatok és ismeretek**

* A hangalak és a jelentés kapcsolatának, illetve a jelentésmezőnek a felismerése
* Az egyjelentésű, a többjelentésű, az azonos alakú, az ellentétes jelentésű szavak, a rokon értelmű szavak, a hasonló alakú szavak, a hangutánzó és a hangulatfestő szavak jelentése, felismerése
* Gyakorlatszerzés a szavak jelentésviszonyainak sokféleségében

**Fogalmak**

egyjelentésű, többjelentésű, hasonló alakú, ellentétes jelentésű, hangutánzó, hangulatfestő szavak, jelentésmező

**Témakör: Szövegértés és szövegalkotás a gyakorlatban**

**Javasolt óraszám: 13 óra**

**Fejlesztési feladatok és ismeretek**

* Szöveghű, értő szövegolvasás gyakorlása
* Különféle megjelenésű és típusú szövegek megértése és alkotása
* Reflektálás a szöveg tartalmára
* Olvasási stratégiák alkalmazása
* A szóbeli és írásbeli szövegalkotási készség fejlesztése
* A kreatív írás gyakorlása
* Digitális és/vagy nyomtatott szótárak használata
* Szövegtípusok I. (feleletterv, felelet, szóbeli beszámoló, vázlat) jellemzőinek felismerése, alkalmazása
* Szövegtípusok II. (elbeszélés, leírás, jellemzés, könyvismertetés, hagyományos levél, elektronikus levél: e-mail) jellemzőinek felismerése, alkalmazása
* Szövegtípusok III. (plakát, meghívó) jellemzőinek felismerése, alkalmazása
* Helyesírási és a szövegtípusoknak megfelelő alapvető szövegszerkesztési szabályok ismerete

**Fogalmak**

elbeszélés, leírás, feleletterv, felelet, szóbeli beszámoló, vázlat, jellemzés, levél, elektronikus levél, plakát, meghívó, könyvismertető

|  |  |
| --- | --- |
| **Irodalom** |  |
| **Család, otthon, nemzet** – kisepikai alkotások (mese, monda, mítosz) és lírai alkotások | **18** |
| **Petőfi Sándor: János vitéz** | **28** |
| **Szülőföld, táj** – lírai és kisepikai alkotások | **8** |
| **Prózai nagyepika – ifjúsági regény 1. Molnár Ferenc: A Pál utcai fiúk** | **10** |
| **Egy szabadon választott meseregény elemzése** | **4** |

**Irodalom**

**Témakör: Család, otthon, nemzet –** kisepikai (**mese, monda, mítosz)** és lírai alkotások

**Javasolt óraszám: 18 óra**

**Fejlesztési feladatok és ismeretek**

A családi és baráti kapcsolatok sokféleségének megismerése irodalmi szövegek által

Különböző korokban keletkezett, különböző műfajú szövegek tematikus rokonságának, problémafelvetéseinek tanulmányozása

A korábban megismert műfajokhoz (pl. mese, monda) kapcsolódó elemzési szempontok alkalmazása hasonló témájú szövegekben

Személyes vélemény megfogalmazása a szövegekben felvetett problémákról, azok személyes élethelyzethez kapcsolása

**Fogalmak**

népmese, mese, mesealak, meseformálás, meseszám, kaland, motívum, monda, rege, mítosz, valamint a témakörhöz választott szövegek elemzéséhez kapcsolódó fogalmak: hagyomány, nemzeti hagyomány, nemzeti kultúra, hazaszeretet, eredetmonda, dal, életkép, idill, lírai én

**Témakör: Petőfi Sándor: János vitéz**

**Javasolt óraszám:** **28 óra**

**Fejlesztési feladatok és ismeretek**

A mű szövegének közös órai feldolgozása

A mű cselekményének megismerése, fő fordulópontjainak értelmezése

A költői szöveg részletének és más médiumbeli megjelenítésének (rajzfilm, színmű, illusztráció, stb.) összehasonlítása

A szöveg néhány részletében a poétikai eszközök felismerése, szerepük értelmezése: verselés, szóképek, alakzatok

Alapvető verstani és műfaji fogalmak megismerése, alkalmazása a mű bemutatásakor

**Fogalmak**

verses epika, elbeszélő költemény; ütemhangsúlyos verselés, verssor; felező tizenkettes, páros rím; hasonlat, metafora, megszemélyesítés; párhuzam, ellentét

**Témakör: Szülőföld, táj**

**Javasolt óraszám:** **8 óra**

**Fejlesztési feladatok és ismeretek:**

A tájhoz, környezethez fűződő érzéseket, gondolatokat kifejező szövegek megértése, összehasonlítása

A táj- és környezetfestés eszközeiként szolgáló nyelvi formák megfigyelése lírai és prózai szövegekben

A nyelv változó természetének megfigyelése különböző példák alapján

A különböző korszakokban született szövegek nyelvi eltéréseinek összevetése

Az irodalmi szövegek keletkezéséhez, megértéséhez, tartalmához kapcsolódó földrajzi kérdések megbeszélése

A szövegek összevetése a keletkezésükhöz, megértésükhöz, tartalmukhoz kapcsolódó valós helyszínek különböző korokból származó képi ábrázolásaival

Irodalmi atlasz vagy térkép használata

A szövegek vizuális értését erősítő ábrák, illusztrációk készítése különböző technikákkal

Kisebb projektmunkák, a szövegekhez kapcsolódó közös kutatási feladatok elvégzése

**Fogalmak**

hagyomány, napló, személyesség, tájleírás, téma, útleírás

**Témakör: Prózai nagyepika – Molnár Ferenc: A Pál utcai fiúk**

**Javasolt óraszám:** **10 óra**

**Fejlesztési feladatok és ismeretek**

Otthoni olvasás és közös órai szövegfeldolgozás: nagyobb szövegegység áttekintő megértése és egyes szövegrészletek részletes megfigyelése

A cselekményben megjelenő élethelyzetek, erkölcsi konfliktusok azonosítása, véleményalkotás

A cselekmény főbb fordulópontjainak felismerése

Egyes szereplők jellemzése

Főbb helyszínek, térbeli viszonyok azonosítása

A cselekmény és térszerkezet vizuális megjelenítése analóg vagy digitális médiumban

**Fogalmak**

Az epikai mű szerkezete: előkészítés, cselekmény, fordulat, bonyodalom, tetőpont, megoldás, végkifejlet, helyszín, főszereplő, mellékszereplő

**Témakör: Egy szabadon választott magyar mese- vagy ifjúsági regény elemzése- Fekete István: A koppányi aga testamentuma**

**Javasolt óraszám:** **4 óra**

**Fejlesztési feladatok és ismeretek**

Otthoni olvasás és közös órai szövegfeldolgozás: nagyobb szövegegység áttekintő megértése, és egyes szövegrészletek részletes megfigyelése

A cselekményben megjelenő élethelyzetek, erkölcsi konfliktusok azonosítása, véleményalkotás

A cselekmény főbb fordulópontjainak felismerése

Egyes szereplők jellemzése

Főbb helyszínek, térbeli viszonyok azonosítása

A cselekmény és térszerkezet vizuális megjelenítése analóg vagy digitális médiumban